CELEX ID: 32010L0022
Publication Date: 2010-03-15

Document:
KOMISIJOS DIREKTYVA 2010/22/ES
2010 m. kovo 15 d.
kuria iš dalies keičiamos Tarybos direktyvos 80/720/EEB, 86/298/EEB, 86/415/EEB ir 87/402/EEB ir Europos Parlamento ir Tarybos direktyvos 2000/25/EB ir 2003/37/EB, susijusios su žemės ūkio ar miškų ūkio traktorių tipo patvirtinimu, siekiant jas suderinti su technikos pažanga
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1980 m. birželio 24 d. Tarybos direktyvą 80/720/EEB dėl valstybių narių įstatymų, susijusių su ratinių žemės ūkio ir miškų ūkio traktorių vairuotojo darbo erdve, vairuotojo vietos prieiga, durimis ir langais, suderinimo (1), ypač į jos 3 straipsnį,
atsižvelgdama į 1986 m. gegužės 26 d. Tarybos direktyvą 86/298/EEB dėl konstrukcijų, apsaugančių nuo apvirtimo, pritvirtinamų prie siauros tarpvėžės ratinių žemės ūkio ir miškų ūkio traktorių galinės dalies (2), ypač į jos 12 straipsnį,
atsižvelgdama į 1986 m. liepos 24 d. Tarybos direktyvą 86/415/EEB dėl žemės ūkio ir miškų ūkio ratinių traktorių valdymo įtaisų montavimo, išdėstymo, veikimo ir identifikavimo (3), ypač į jos 4 straipsnį,
atsižvelgdama į 1987 m. birželio 25 d. Tarybos direktyvą 87/402/EEB dėl konstrukcijų, apsaugančių nuo apvirtimo, kurios montuojamos prieš siauros tarpvėžės ratinių žemės ūkio ir miškų ūkio traktorių vairuotojo sėdynę (4), ypač į jos 11 straipsnį,
atsižvelgdama į 2000 m. gegužės 22 d. Europos Parlamento ir Tarybos direktyvą 2000/25/EB dėl veiksmų, kurių būtina imtis dėl variklių, skirtų žemės ūkio ar miškų ūkio traktoriams, išmetamų dujinių teršalų ir kietųjų dalelių ir panaikinančią Direktyvą 74/150/EEB (5), ypač į jos 7 straipsnį,
atsižvelgdama į 2003 m. gegužės 26 d. Europos Parlamento ir Tarybos direktyvą 2003/37/EB dėl žemės ar miškų ūkio traktorių, jų priekabų ir keičiamos velkamosios įrangos, jų sistemų, sudėtinių dalių ir atskirų techninių mazgų tipo patvirtinimo ir panaikinančią Direktyvą 74/150/EEB (6), ypač į jos 19 straipsnio 1 dalies a ir b punktus,
kadangi:
(1)
Derėtų paaiškinti, kokius Direktyvoje 80/720/EEB aptariamus langus galima laikyti atsarginiais išėjimais.
(2)
Siekiant padidinti traktorių saugą, Direktyvoje 86/415/EEB minimais atvejais, privaloma apibrėžti traktoriaus darbo veleno išorinių valdymo įtaisų saugos reikalavimus.
(3)
Atsižvelgiant į Direktyvos 86/415/EEB nuostatas, turėtų būti leidžiama standartuose ISO 3767-1:1996 ir ISO 3767-2:1996 apibrėžtas piktogramas naudoti kaip valdymo įtaisų simbolius, kad Bendrijos standartai būtų suderinti su tais standartais, kurie taikomi ratinių žemės ūkio ar miškų ūkio traktorių valdymo įtaisų simboliams visame pasaulyje.
(4)
Būtina nurodyti tam tikrus su Direktyva 2000/25/EB susijusius papildomus duomenis, siekiant užtikrinti suderinamumą su naujų etapų (IIIA, IIIB ir IV) ribinėmis vertėmis, nustatytomis Komisijos direktyva 2005/13/EB (7).
(5)
Siekiant aiškumo tam tikri Direktyvos 2003/37/EB informacinių dokumentų punktai turėtų būti suformuluoti tiksliau.
(6)
Kadangi EBPO Tarybos sprendimas C(2005) 1 visai neseniai buvo iš dalies pakeistas 2008 m. spalio mėn. Sprendimu C(2008) 128, Direktyvose 2003/37/EB, 86/298/EEB ir 87/402/EEB nuorodas į EBPO technines normas derėtų patikslinti. Siekiant teisinio tikrumo atitinkamus šių EBPO dokumentų tekstus būtina įtraukti į šias direktyvas.
(7)
Todėl Direktyvos 80/720/EEB, 86/298/EEB, 86/415/EEB, 87/402/EEB, 2000/25/EB ir 2003/37/EB turėtų būti atitinkamai iš dalies pakeistos.
(8)
Šioje direktyvoje numatytos priemonės atitinka pagal Direktyvos 2003/37/EB 20 straipsnio 1 dalį įsteigto komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 80/720/EEB pakeitimai
Direktyva 80/720/EEB keičiama pagal šios direktyvos I priedą.
2 straipsnis
Direktyvos 86/298/EEB pakeitimas
Direktyva 86/298/EEB keičiama pagal šios direktyvos II priedą.
3 straipsnis
Direktyvos 86/415/EEB pakeitimas
Direktyva 86/415/EEB keičiama pagal šios direktyvos III priedą.
4 straipsnis
Direktyvos 87/402/EEB pakeitimas
Direktyva 87/402/EEB keičiama pagal šios direktyvos IV priedą.
5 straipsnis
Direktyvos 2000/25/EB pakeitimas
Direktyva 2000/25/EB keičiama pagal šios direktyvos V priedą.
6 straipsnis
Direktyvos 2003/37/EB pakeitimas
Direktyva 2003/37/EB keičiama taip:
1.
12 straipsnio 4 dalyje žodžiai „bandymo biuletenis“ pakeičiami žodžiais „bandymo protokolas“;
(tik tekste anglų kalba);
2.
I ir II priedai keičiami pagal šios direktyvos VI priedą.
7 straipsnis
Perkėlimas į nacionalinę teisę
1. Valstybės narės ne vėliau kaip 2011 m. balandžio 30 d. priima ir paskelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai tų nuostatų tekstą.
Valstybės narės taiko šias nuostatas nuo 2011 m. gegužės 1 d., išskyrus 5 straipsnį, kuris taikomas nuo šio direktyvos įsigaliojimo dienos.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės aktų nuostatų tekstus.
8 straipsnis
Įsigaliojimas
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
9 straipsnis
Adresatai
Ši direktyva skirta valstybėms narėms.
Priimta Briuselyje 2010 m. kovo 15 d.

EuroVoc Classification:
Level 1: 100158
100154
100156
Level 2: 100261
100249
100238
Level 3: 2015
2014
3641
All Descriptors: 1719
3641
3648
4476
468
5234
5235